Dwaalkoeël tref kind in Lavender HillArgieffoto Die polisie ondersoek ŉ saak van poging tot moord nadat ŉ dwaalkoeël Saterdag ŉ sesjarige dogtertjie in Lavender Hill in die Wes-Kaap getref en gewond het. Sers. Noloyiso Rwexana, woordvoerder van die polisie, het aan Maroela Media gesê die dogtertjie het omstreeks 09:50 buite haar ouerhuis gespeel toe ŉ skietery in dié woonbuurt uitbreek en sy in die spervuur beland het. ŉ Voorlopige ondersoek dui daarop dat onbekende verdagtes op ŉ 24-jarige man geskiet het en in die proses hom asook die dogtertjie gewond het. Albei slagoffers is gisteroggend na ŉ hospitaal gehaas, het Rwexana gesê. Niemand is nog in verband met die voorval in hegtenis geneem nie. Die polisie ondersoek die voorval.